Lomas Athletic Club

História

Už krátko po vyhlásení nezávislosti Argentíny začali do krajiny prichádzať aj imigranti z Anglicka. Títo však neprichádzali pre chudobu alebo perzekúcie v krajinách pôvodu, ale prichádzali ako priemyselníci a veľkí vlastníci pôdy. Väčšinou, ak sa Angličania niekde usadili, založili aj športový klub. Tak 15. marca 1891 založili športový klub Lomas Academy Athletic Club. Pri založení pomáhali aj predstavitelia školy Lomas Academy School. O dva roky neskôr zmenil klub svoje meno na Lomas Athletic Club. Na konci 19. storočia pomáhal v Argentíne s rozvojom futbalu hlavne škótsky profesor Alexander Watson Hutton, ktorý je do súčasnosti považovaný za otca tejto hry v krajine. Tento založil školu English High School, ktorej študenti vytvorili vlastný tím Alumni. V rovnakej dobe sa pokúšali hrať futbal aj študenti Lomas Academy School, práve títo neskôr vytvorili futbalové družstvo Lomas Athletic Club.

Futbalové úspechy

21. februára 1893 predseda vtedajšej futbalovej federácie Alexander Hutton obnovil organizovanú futbalovú ligu, ktorej predchodkyňa bola zrušená po prvej sezóne 1891. Do tejto súťaže sa prihlásil aj Lomas Athletic Club a v ročníku 1893 neprehral ani jeden zápas a získal svoj prvý majstrovský titul. Najlepším strelcom ročníka sa stal škótsky rodák a hráč klubu William Leslie. Aj v sezóne 1894 neprehral Lomas ani jeden zápas a vyhral tak svoj druhý majstrovský titul. Pred začiatkom nasledujúcej sezóny registroval športový klub Lomas do súťaže dokonca svoj druhý tím, ktorý nazval Lomas Academy. V úspešných výsledkoch pokračoval klub aj v sezóne 1895, kedy znova neprehral a získal tretí titul v rade. Druhý klub Lomas Academy skončil na druhom mieste a športový klub Lomas tak úplne ovládol tento ročník. Sezónu 1896 vyhral druhý tím Lomas Academy, naopak Lomas Athletic Club skončil až na treťom mieste, keď prehral tri zápasy. Najlepším strelcom bol anglický rodák a hráč klubu Juan Anderson. Družstvo Lomas Academy bolo napriek zisku titulu po tomto ročníku rozpustené a športový klub Lomas si tak ponechal iba tím Lomas Athletic Club. Tento vyhral sezónu 1897 a jeho hráč, škótsky rodák William Stirling sa stal najlepším strelcom súťaže. V ročníku 1898 získal Lomas Athletic Club svoj piaty a zároveň posledný ligový titul.

Rozvoj ragby a ústup futbalu

V roku 1899 sa Lomas Athletic Club stal zakladajúcim členom prvej ragbyovej súťaže v Argentíne, pričom jeho tím dokázal vyhrať hneď prvý ročník tejto ligy. Naopak vo futbalovej súťaži skončil Lomas v sezóne 1899 až na treťom mieste, keď dokázal vyhrať iba jeden zápas. Napriek úspechom vo futbale sa klub začal zameriavať predovšetkým na rozvoj ragby. Navyše v sezóne 1900 vyhral futbalovú ligu klub English High School, neskôr premenovaný na Alumni Athletic Club. Tým začala absolútna dominancia tohto klubu vo futbale v prvom desaťroční 20. storočia. V tejto sezóne však ešte Lomas skončil na druhom mieste. V ročníkoch 1901 a 1902 skončil klub posledný. V sezóne 1906 sa prvá liga rozdelila na dve skupiny, pričom Lomas vyhral skupinu A a stretol sa vo finálovom zápase s tímom Alumni o titul, kde však prehral vysoko 0:4. Hráč Lomasu Henry Lawrie sa stal jedným zo štyroch najlepších strelcov ročníka. V nasledujúcich rokoch sa však už tímu Lomas vôbec nedarilo a v ročníku 1909 skončil posledný a zostúpil do druhej najvyššej súťaže. Druhú ligu si už ale Lomas nezahral, lebo klub rozpustil futbalové družstvo a zameral sa plne na ragby a v nasledujúcich rokoch aj na iné športy. Napriek pomerne krátkemu fungovaniu futbalového oddielu patrí stále klub Lomas Athletic Club medzi najúspešnejšie futbalové kluby v Argentíne. V ragby získal klub dva majstrovské tituly, v krikete vyhral dokonca 21 titulov. V ženskom pozemnom hokeji získal klub 17 majstrovských titulov a je tak najúspešnejším klubom v Argentíne.

Farby a znak klubu

Klubovými farbami sú od konca 19. storočia zelená, žltá a červená. Z toho vyplýva aj prezývka tímu „Tricolor“. Znak klubu má zelený podklad, žlté okraje a v jeho strede sú tri písmená LAC.
Prvé futbalové dresy klubu však boli modrej farby s bielymi zvislými pruhmi. Tieto sa v roku 1897 zmenili na trojfarebnú kombináciu zvislých pruhov zelená-žltá-červená. Túto farebnú kombináciu si Lomas zachoval aj po rozpustení futbalového oddielu, no ragbyový tím používa vodorovné pruhy.